10 Jaar gelede het sy JA gesê by die kansel in Oudtshoorn en tot vandag toe is ek dankbaar daarvoor.
So “lady-like” daai vroutjie van my kan wees, so maklik kan sy enige avontuur aanpak wat na haar kant toe kom. Ja, daar sal dalk trane en angs wees, maar daai klein vroutjie glo nie aan die woorde “kan nie”. So klein en sag sy meeste van die tyd voorkom so duidelik kan sy vir jou ook mooi verduidelik as sy nie saam stem met jou poging om ligvoetig 1am die huis in te vlinder nie, na ŉ paar onskuldige sappies saam met die manne nie. #Sjoef
Maak dit my ŉ slegte ouer as ek hipoteties gesproke noem dat ek daai twee rakkers nie regtig baie gemis het die naweek nie?
Die Karoo Art Hotel is in die middestad van Barrydale geleë soos al die ou Royal Hotels van die klein dorpies. Hierdie een het wel ŉ ander tipe sjarme aan hom as jy deur die voordeur stap.
Kunswerke & kleurvolle dekor verras die besoeker met die intrapslag. Nes jy dink dit kan nie meer kleurvol raak nie kry jy weer ŉ verrassing om die volgende draai.
As jy en jou beter-helfte, of selfs die hele familie ŉ breek nodig het van die dag-tot-dag se gejaag dan moet jy hierdie Karoo juweel gaan besoek.